দেরিতে এলেও আবেগে ভরপুর! ২৫ দিনের মাইলস্টোন ছুঁল ‘দেরি হয়ে গেছে’

ওয়েব ডেস্ক: প্রেক্ষাগৃহে দর্শকদের নিরবচ্ছিন্ন ভালোবাসায় টানা ২৫ দিনের সাফল্য ছুঁয়ে ফেলল পরিচালক সপ্তাশ্ব বসু-র ছবি ‘দেরি হয়ে গেছে’ (Deri Hoye Geche)। সময়, স্মৃতি আর আবেগের সূক্ষ্ম মেলবন্ধনে তৈরি এই ছবিটি প্রমাণ করে দিল, ভালো গল্প দেরিতে এলেও দর্শকের হৃদয়ে ঠিকই জায়গা করে নেয়।

ছবির গল্প ও কনসেপ্টের নেপথ্যে রয়েছেন সপ্তর্ষি সেন ও অপালা চৌধুরী (Apala Chowdhury)। অবসরপ্রাপ্ত পুলিশ অফিসার ঋষির চরিত্রে অঞ্জন দত্ত-র সংযত অথচ গভীর অভিনয় দর্শকদের আবেগে নাড়া দিয়েছে। অন্যদিকে হোমস্টে মালিক সঙ্ঘমিত্রার ভূমিকায় মমতা শঙ্কর তুলে ধরেছেন অপেক্ষা, অভিমান আর অসমাপ্ত প্রেমের নীরব যন্ত্রণা।

আরও পড়ুন: স্ক্রিনিং কমিটির ‘বিপক্ষে’ ভোট দেবের, ছবি মুক্তি নিয়ে জটিলতা আরও বাড়ালেন অভিনেতা?

গল্পের শিকড় ছড়িয়ে রয়েছে ১৯৮০-র দশকের কলকাতায়—এক ব্যর্থ প্রেমের স্মৃতি বর্তমান সময়ে ফিরে এসে জন্ম দেয় নতুন প্রশ্ন, নতুন অনুভূতির। সাহিত্য ও শিল্পপ্রেমী সায়ন্তী চরিত্রে অপালা চৌধুরী ছবিতে যোগ করেছেন মানবিক উষ্ণতা ও সংবেদনশীলতার ছোঁয়া।

ঋষির বন্ধু ও প্রাক্তন পুলিশ অফিসার ত্বরিতর চরিত্রে অরিজিৎ দত্ত (দাদুল দা) বন্ধুকে জীবনের দেরি হয়ে যাওয়া অনুভূতিগুলোর মুখোমুখি হওয়ার সাহস জোগান। আর ছবির ক্লাইম্যাক্সে উজান চট্টোপাধ্যায়ের বিশেষ উপস্থিতি গল্পে এনে দেয় এক অপ্রত্যাশিত রহস্যের মোড়।

কাজ, সম্পর্ক কিংবা সুযোগ—জীবনের প্রতিটি স্তরে দেরি করে ফেলার যন্ত্রণা ও অনুশোচনাই ‘দেরি হয়ে গেছে’-র মূল বক্তব্য। আর সেই সত্যিকেই আবেগে, নীরবতায় আর স্মৃতির ভারে মুড়ে দর্শকের কাছে পৌঁছে দিয়েছে এই ছবি। ২৫ দিনের ধারাবাহিক সাফল্য স্পষ্ট করে দেয়, দেরিতে হলেও হৃদয়ছোঁয়া গল্প শেষ পর্যন্ত জয়ী হয়।